b'\n_START_ARTICLE_\nGeorgi \xc5\xbdukov\n_START_SECTION_\nNuoruus\n_START_PARAGRAPH_\n\xc5\xbdukov syntyi Strelkovkassa, Kalugan maakunnassa (nyt Kalugan alue). Opiskeli turkkurin ammattiin. H\xc3\xa4n liittyi asevelvollisena keisarillisen armeijan rakuunarykmenttiin elokuussa 1915, ensimm\xc3\xa4isen maailmansodan aikana. \xc5\xbdukov sai Pyh\xc3\xa4n Yrj\xc3\xb6n ristin ja ylennettiin aliupseeriksi urheudestaan. H\xc3\xa4n liittyi bol\xc5\xa1evikkeihin lokakuun vallankumouksen j\xc3\xa4lkeen, jolloin h\xc3\xa4nen k\xc3\xb6yh\xc3\xa4st\xc3\xa4 taustastaan tuli etu. Ven\xc3\xa4j\xc3\xa4n sis\xc3\xa4llissodan aikana h\xc3\xa4n oli ratsuv\xc3\xa4enkomentaja ja sai punalipun mitalin. J\xc3\xa4lkeenp\xc3\xa4in h\xc3\xa4n opiskeli Frunzen sotilasakatemiassa, josta valmistui 1931. H\xc3\xa4n nousi tasaisesti hierarkiassa selvitty\xc3\xa4\xc3\xa4n vuosien 1937\xe2\x80\x931939 puhdistuksista._NEWLINE_\xc5\xbdukov johti menestyksek\xc3\xa4st\xc3\xa4 vastahy\xc3\xb6kk\xc3\xa4yst\xc3\xa4 Japanin Kwantungin armeijaa vastaan Mant\xc5\xa1urian rajalla 1939. \xc5\xbdukov saarsi moottoroiduilla joukoillaan Japanin 6. armeijan ja l\xc3\xb6i sen. Luultavasti t\xc3\xa4m\xc3\xa4n ja muutaman muun rajaselkkauksen takia Japani teki hy\xc3\xb6kk\xc3\xa4\xc3\xa4m\xc3\xa4tt\xc3\xb6myyssopimuksen Neuvostoliiton kanssa._NEWLINE_T\xc3\xa4st\xc3\xa4 operaatiosta h\xc3\xa4n sai Neuvostoliiton sankarin arvonimen. \xc5\xbdukovin saavutukset liikkuvan sodank\xc3\xa4ynnin alalla j\xc3\xa4iv\xc3\xa4t kuitenkin v\xc3\xa4h\xc3\xa4n tunnetuiksi Neuvostoliiton ulkopuolella. H\xc3\xa4n oli eritt\xc3\xa4in p\xc3\xa4tev\xc3\xa4 organisaattori mutta armoton alaisilleen mik\xc3\xa4li n\xc3\xa4m\xc3\xa4 eiv\xc3\xa4t vastanneet odotuksia.\n_START_SECTION_\nToinen maailmansota\n_START_PARAGRAPH_\nTalvisodan aikana \xc5\xbdukov oli p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6n\xc3\xa4. H\xc3\xa4net siirrettiin Kiovan sotilaspiiriin. Tammikuussa 1941 h\xc3\xa4net nimitettiin puna-armeijan komentajaksi. Erimielisyys Josif Stalinin kanssa johti kuitenkin h\xc3\xa4nen syrj\xc3\xa4ytt\xc3\xa4miseens\xc3\xa4 ja h\xc3\xa4n oli jonkin aikaa pid\xc3\xa4tettyn\xc3\xa4. Syytteit\xc3\xa4 ei kuitenkaan nostettu, h\xc3\xa4n sai vain varoituksen \xe2\x80\x9dherkk\xc3\xa4uskoisuudesta\xe2\x80\x9d. Saksan hy\xc3\xb6k\xc3\xa4tty\xc3\xa4 Neuvostoliittoon kes\xc3\xa4kuussa 1941 armeijan komentajaksi tuli Boris \xc5\xa0apo\xc5\xa1nikov, joka v\xc3\xa4istyi pian Aleksandr Vasilevskin tielt\xc3\xa4._NEWLINE_\xc5\xbdukov oli j\xc3\xa4rjest\xc3\xa4m\xc3\xa4ss\xc3\xa4 Moskovassa reserviarmeijoita, kun h\xc3\xa4net komennettiin Leningradin rintaman johtoon. Saksalaiset aloittivat Leningradin piirityksen kuitenkaan onnistumatta valtaamaan sit\xc3\xa4, joten \xc5\xbdukov sai maineen kaupungin pelastajana. Lokakuussa 1941 h\xc3\xa4n korvasi Semjon Timo\xc5\xa1enkon l\xc3\xa4nnen rintaman komentajana ja sai p\xc3\xa4\xc3\xa4vastuun Moskovan puolustamisesta. Saksalaisten hy\xc3\xb6kk\xc3\xa4ys pys\xc3\xa4htyi mutaan 65 kilometri\xc3\xa4 l\xc3\xa4nteen Moskovasta kaksi viikkoa \xc5\xbdukovin saapumisen j\xc3\xa4lkeen. Marraskuussa eteneminen jatkui, mutta pys\xc3\xa4htyi j\xc3\xa4lleen 4. joulukuuta. Kahden viikon kulutta \xc5\xbdukov j\xc3\xa4rjesti menestyksekk\xc3\xa4\xc3\xa4n vastahy\xc3\xb6kk\xc3\xa4yksen Kaukoid\xc3\xa4st\xc3\xa4 siirretyill\xc3\xa4 joukoilla. Hy\xc3\xb6kk\xc3\xa4ys jatkui maaliskuuhun._NEWLINE_Vuonna 1942 \xc5\xbdukov nimettiin varapuolustusministeriksi ja Stalin yksityiseen p\xc3\xa4\xc3\xa4majaan (STAVKA). My\xc3\xb6h\xc3\xa4\xc3\xa4n syksyll\xc3\xa4 \xc5\xbdukov l\xc3\xa4hetettiin lounaisrintamalle vastuualueenaan Stalingradin puolustus. H\xc3\xa4n johti operaatiota, joka saarsi ja tuhosi Saksan 6. armeijan Stalingradiin tammikuussa 1943. Pian h\xc3\xa4n sai Neuvostoliiton marsalkan arvonimen, ensimm\xc3\xa4isen sodassa my\xc3\xb6nnetyn. Stalin moitti kuitenkin \xc5\xbdukovia kunnian viemisest\xc3\xa4 Stalingradin voitosta, koska joukkojen keruu vastahy\xc3\xb6kk\xc3\xa4yst\xc3\xa4 varten ja sen suunnittelu oli aloitettu jo talvella 1942._NEWLINE_Kev\xc3\xa4\xc3\xa4ll\xc3\xa4 1943 \xc5\xbdukov ja Vasilevski suunnittelivat ja organisoivat operaatiot Kutuzov ja Rumjantsev Kurskin sektorilla. \xc5\xbdukov koordinoi Kurskin taistelussa hein\xc3\xa4kuussa 1943 kuutta rintamaa ja johti sen j\xc3\xa4lkeen etenemisen Ukrainan l\xc3\xa4pi talvella ja kev\xc3\xa4\xc3\xa4ll\xc3\xa4 1944. Helmikuussa 1944 \xc5\xbdukovin 1. Ukrainan rintama eteni 400 kilometri\xc3\xa4 Karpaattien ja Pripetin v\xc3\xa4lill\xc3\xa4._NEWLINE_\xc5\xbdukov ja Vasilevski johtivat 1944 hy\xc3\xb6kk\xc3\xa4yst\xc3\xa4 Valko-Ven\xc3\xa4j\xc3\xa4ll\xc3\xa4 (operaatio Bagration), joka tuhosi Saksan keskustan armeijaryhm\xc3\xa4n. 1. ja 2. Valko-Ven\xc3\xa4j\xc3\xa4n rintamat eteniv\xc3\xa4t Varsovan etel\xc3\xa4puolelle elokuussa. Marraskuussa \xc5\xbdukov sai komentoonsa 1. Valko-Ven\xc3\xa4j\xc3\xa4n rintaman, mutta h\xc3\xa4net erotettiin sotateollisuutta ohjaavasta komiteasta. \xc5\xbdukov johti henkil\xc3\xb6kohtaisesti viimeist\xc3\xa4 hy\xc3\xb6kk\xc3\xa4yst\xc3\xa4 Saksaan. 14. tammikuuta alkanut hy\xc3\xb6kk\xc3\xa4ys saavutti Oder-joen, 57 kilometri\xc3\xa4 Berliinist\xc3\xa4 14 p\xc3\xa4iv\xc3\xa4ss\xc3\xa4, mutta pys\xc3\xa4htyi Stalinin k\xc3\xa4skyst\xc3\xa4._NEWLINE_Lopullinen hy\xc3\xb6kk\xc3\xa4ys Berliiniin alkoi 16. huhtikuuta, mutta juuttui aluksi Oderin varren soille, sitten kukkuloille joen takana. Vastassa oli vain vastamuodostettu vajaalukuinen armeijaryhm\xc3\xa4 Veiksel. Kaupunki antautui 2. toukokuuta. \xc5\xbdukov otti vastaan Saksan virallisen antautumisen 8. toukokuuta 1945._NEWLINE_\xc5\xbdukov sai kunniateht\xc3\xa4v\xc3\xa4n ottaa vastaan suuren voitonp\xc3\xa4iv\xc3\xa4n paraatin Moskovassa istuen valkean hevosen sel\xc3\xa4ss\xc3\xa4 . Sodan p\xc3\xa4\xc3\xa4tytty\xc3\xa4 h\xc3\xa4nest\xc3\xa4 tuli Saksan Neuvostoliiton miehitysvy\xc3\xb6hykkeen ensimm\xc3\xa4inen komentaja 1945\xe2\x80\x931946.'